Woord-Skatte Gemyn op Tsumeb: November 2014
geplaas deur Johannes de Koning om 15:24 Geen opmerkings nie:
geplaas deur Johannes de Koning om 12:28 1 opmerking:
geplaas deur Johannes de Koning om 07:01 2 opmerkings:
- Hannah Whitall Smith se geheim van "heiligheid en geluk" wat toe al die tyd 'n leuen was!
Die verhaal van Hannah Whitall Smith (1832-1911) is in meer as een opsig 'n enorme tragedie. Haar drie oorlewende kinders (vier sterf vroeg) se lewens illustreer dit op hartseer en skokkende wyse. Die een dogter raak betrokke in 'n buite egtelike verhouding en verlaat haar man en kinders. 'n Ander dogter trou met die bekende ateïs Bertrand Russel en die huwelik loop ook op die rotse. Haar seun is ook nie 'n Christen nie. Dit alles sou mens nog as beproewings kon verklaar... Maar erger is dat dit met Hannah se eie huwelik ook alles behalwe goed gaan. Haar man Robert het 'n beroemde prediker geword in Europa en 'n groot rol gespeel in die "higher life movement." Hy het alleen sonder sy vrou gereis en in morele skande verval. Hannah het in die ongelukkige huwelik aangebly, maar haar briewe getuig van ellende. Hierin het sy met haar self opgelegde seksuele onthouding en feminisme beslis 'n groot bydrae gelewer om die huwelik onder permanente druk te plaas tot met Robert se dood in 1898.
Die grootste tragedie is dat hierdie einste Hannah Whitall Smith deur baie gesien word as 'n geestelike reus en haar deurmekaar teologie as die geheim van 'n dieper geestelike lewe! Haar klassieke werk, "The Christian's Secret of a Happy Life" het vir baie die standaard handboek geword vir 'n dieper geestelike lewe van oorwinning. Dit is 'n sombere herinnering (en gepaste waarskuwing) dat titels van boeke nie noodwendig die waarheid omtrent die inhoud daarvan reflekteer nie! G. Richard Fisher noem dit 'n boek, "that overpromises and underdelivers and still sells well despite its 1875 publication date." Die Smiths se uiters ongelukkige lewe, maak 'n bespotting van die resep vir 'n "Happy Life"! Hulle diep "ongelukkigheid" strek egter baie verder as persoonlike omstandighede en sondigheid. Hannah het later 'n vorm van dwaalleer naamlik universalisme (dat almal uiteindelik gered sal word) geleer en Robert het 'n afvallige en agnostikus geword.
Smith se heiligmakingsteorie is 'n soort van passiewe en heiligheidsleer toegedraai in mistisisme. Dit leer 'n tipe van "oorgawe" aan God wat die gelowige passief maak. Haar boek vorm een van die fondasies van die Keswick teologie. Dit druis in teen die duidelike lering van die Skrif dat heiligmaking 'n voortdurende stryd is waarin die gelowige aktief betrokke is om sonde deur die krag van die Heilige Gees uit te roei. (Hiermee word hoegenaamd nie beweer dat almal wie se name aan die Keswick konferensies gekoppel word, ketters was of is nie! Dis eerder 'n kwessie van gebrekkige en verwarrende lering deur mense wat baie erns gemaak het met heiligheid en toewyding)
As Hannah Whitall Smith se mislukkings ons een ding kan leer is dit om nie enige teorie op ander se (beweerde) persoonlike belewenisse of ervarings te bou nie, maar erns te maak met deeglike Skrifuitleg! (kliek op SKRIF ALLEEN)
Vir meer oor die Smiths kliek op UNHAPPY
Vir 'n gebalanseerde bespreking van Keswick Teologie kliek op KESWICK
geplaas deur Johannes de Koning om 09:15 Geen opmerkings nie:
Sleutelwoorde: Biografiese skets, Hannah Whitall Smith, Keswick teologie, Skrif - genoegsaam, Skrif alleen, Valse heilgmakingsteorie, Valse heiligheid
- begin sou gou as moontlik vir Jesus ken en skyn.
[Hier is drie kerse : 'n kortetjie, 'n baie lang een, en 'n middelmatige een. Watter van hierdie kerse is 'n "baba" kers en watter een is die "oupa" kers? Reg geraai. Die lang kers is die "jong of baba" kers, want hy het nog 'n lang tyd oor om te brand! Die kort kersie is die "oupa" wie se tyd begin min word...]
Kom ons lees die bekende verhaal van die jong Samuel se roeping as profeet in 1 Samuel 3:1-10. Hier word twee baie belangrike dinge oor die seun Samuel gesê :
Vers 1. "Samuel het die Here gedien." Van kleins af het Samuel aan God behoort en Hom in die tempel gedien. Ons ken mos die geskiedenis – hoe die kinderlose Hanna hartstogtelik gebid het vir 'n kindjie... Sy het 'n gelofte afgelê... "Sy het 'n gelofte afgelê en gesê: "Here, Almagtige, as U tog op my ellende wou let en aan my, u dienares, wou dink en my nie vergeet nie en aan my 'n seun gee, sal ek hom sy lewe lank aan U gee, en as teken daarvan sal sy hare nie afgesny word nie." (1:11) Sy het met sulke groot passie en erns gebid dat die priester Eli gedink het sy is dronk! Toe het sy 'n belofte gekry dat die Here vir haar 'n seun sou gee. "Toe sê Eli: "Wees gerus en gaan nou maar. Die God van Israel sal aan jou gee wat jy van Hom afgesmeek het." (1:17) Dit het waar geword. Sy het ook haar gelofte nagekom en hom na die tempel gebring vir diens aan die Here. Ons moet nooit die gebed en die invloed van sy moeder miskyk nie. Dis 'n voorreg om in 'n Christelike huis groot te word, om van kleins af deel te wees van die kerk, om die Bybel te leer ken, maar die Here wil nog iets beter vir jou...
Vers 7. "Samuel het nog nie die Here geken nie." Samuel was besig met God se dinge daar in die tempel, maar 'n innige persoonlike verhouding het nog ontbreek. Ons kan sê, Samuel het God net so op 'n afstand geken. (soos jy dalk jou onderwyser ken, maar nog nie soos mens 'n pa of naby vriend ken nie) God het 'n groter plan gehad vir Samuel as maar net so 'n algemene diens en algemene bekendheid.
God het Samuel persoonlik geroep en Samuel het persoonlik geantwoord op Sy roepstem! Ons sou kon sê dat Samuel se ouers tot op hierdie stadium namens hom gekies het om die Here te dien, maar nou moes Samuel self kies! Ook as verbondskind moes hy nou self verantwoordelikheid vat!
Ons ouers, die Sondagskool, die kerk het 'n goeie invloed op ons. Ons word groot met God se dinge. Daar kom egter 'n tyd wanneer die Here persoonlik met ons praat. Dit gebeur wanneer die Heilige Gees regtig hier diep in ons hart met ons praat deur die Woord. Dis wanneer ek weet, God roep vir my op my naam. Dit gebeur wanneer ek weet ek is 'n sondaar en ekself het Jesus nodig.
Miskien sê jy : "Maar Dominee, Samuel was tog 'n spesiale geval, hy is geroep as profeet. Ek is maar net 'n gewone kind. Die Here sal my seker nie roep nie?" Ja, dis waar ons is almal gewone mense, maar die Nuwe Testament in geheel leer ons dat God ons almal roep deur Jesus om konings, profete en priesters te wees.
Jesus roep jou om as koning te heers oor sonde, om gesag uit te oefen en sy wil te doen.
Jesus roep jou om 'n priester te wees om jouself met dankbaarheid, gebede en lof aan Hom te offer (toe te wy, te gee).
Jesus roep jou om as profeet sy Woord te verkondig, vir Hom te getuig daar waar jy is tussen jou klasmaats en in jou huisgesin.
Om dit saam te vat : God wil in 'n baie persoonlike verhouding met jou staan, HY WIL BAIE NABY AAN JOU WEES en op 'n persoonlike manier gebruik. Hy roep jou nou terwyl jy nog jonk is, sodat jy lank vir hom kan brand en 'n lig kan laat skyn. (Jy is nog soos die lang kers!) Hy roep jou nou, deur Sy Woord en die Heilige Gees wat met jou praat in jou hart! Die Here wil jou beste jare hê. Hoekom sal mens jou beste jare vol energie vir die duiwel mors? Ons het net een lewe en ook net een jong lewe. Dis nou die beste tyd om op God se roepstem te antwoord. Vorentoe kom daar al meer probleme en hindernisse. Prediker 12:1 gee vir ons baie goeie raad. "Dink aan jou Skepper in jou jong dae voor die swaar dae kom, die jare aanbreek waarvan jy sal sê: "Ek het daar niks aan nie."
God roep en gebruik jongmense en kinders : Miriam, die jong Dawid, die onbekende dogtertjie in Naäman se huis... Jeremia was nog jonk, Timoteus was nog jonk. Jesus gebruik die vyf brode en twee vissies van 'n seuntjie... Hy roep jou vandag! Jy word geroep om in Jesus te glo, om raak te sien dat Jesus klaar die straf vir al jou verkeerde dinge gedra het aan die kruis. Jy moet glo dat sy offer ook heeltemal genoeg was vir jou en dat Hy jou ten volle liefhet.
Hy roep nou. Jy moet vandag antwoord. Sommer nou, kan jy in jou hart met Jesus praat en vir Hom sê : "Hier is ek!" Hoekom nie? Hoekom wil jou uitstel? Hoekom wil jy nog verder in sonde voortgaan en nog verdere letsels opdoen? Hoekom wil jy kosbare tyd wat jy saam met God kan deurbring vermors deur dit saam met die duiwel deur te bring? Niemand wat van jongs af God se kind geword het, was al ooit spyt daaroor nie...
Die grootste gevaar is uitstel. (kliek op UITSTEL) Dis speel met vuur om te sê: "Ek sal môre, ek sal eers wag tot na die eksamen, ek sal maar eers die vakansie agter die rug kry..." Hy roep jou vandag en niemand kan waarborg dat jy weer 'n kans sal kry om geroep te word nie! Gaan jy antwoord? Hoor weer, HY ROEP JOU!
En ten slotte, sommer 'n dringende woord van waarskuwing aan die groot en ou mense : Jou kers is dalk al baie kort, jou tyd is min, maar tot vandag toe nog het jy nie gehoor gegee aan Jesus se roepstem nie... Jy het jou lewe "bestee" aan jouself en nie aan God nie. Jy het nog 'n kans om die saak reg te stel, reageer NOU!
geplaas deur Johannes de Koning om 07:43 6 opmerkings:
Sleutelwoorde: Bekering van Verbondskinders, Christelike huis, Jonk wees, Kinderpreek, Kinderpreke, Koning, Persoonlike verhouding, Priester, Profeet, Uitstel